**Ampparit.com** on suomalainen portaaliverkkosivusto, joka kerää muilta verkkosivuilta uutisotsikoita ja -linkkejä, säätietoja sekä television ohjelmatietoja ja esittää ne erilaisina luetteloina. Palvelun omistaa Alma Media Oyj. Amppareiden uutiskeräin hakee uutisotsikot noin 290 eri lähdemediasta. Palvelun käyttö ei vaadi rekisteröitymistä, mutta rekisteröityneet käyttäjät voivat muokata sivun ulkoasua ja rakentaa omaa uutisvirtaa suodattamalla uutismedioita, -kategorioita ja -otsikoita sekä lisäämällä omia uutislähteitä ja aiheita.

Verkkosivuston ohella palvelua voi käyttää iPhone- ja Android-sovelluksilla.

Sivuston nimi tulee puhekielisestä ampiaista tarkoittavasta *amppari*-sanasta ja viittaa palvelun käyttämiin hakurobotteihin, jotka keräävät uutisotsikoita verkkosivuilta.

Historia
--------

Ampparit.comin perustivat joensuulaiset Petteri Hannonen ja Florian Berger. Palvelu avattiin heinäkuussa 2004 ja keväällä 2012 Ampparit siirtyi Otava-konsernin hallintaan, kun NettiX osti enemmistön palvelua vuodesta 2007 ylläpitäneen Ampparit Oy:n osakekannasta. Samassa yhteydessä palvelun puolueettomuus nousi esille, sillä Otavamedia ylläpitää useita verkkosivustoja. Amppareiden silloinen toimitusjohtaja Hannonen kertoi, ettei omistusmuutos tule vaikuttamaan palvelun periaatteisiin.

Vuonna 2015 Amppareiden alkuperäiset perustajat siirtyivät pois palvelun kehittämisestä ja vastuun ottivat uudet Ampparit-tiimin jäsenet. Ampparit Oy:n liiketoimintapäälliköksi valittiin Lauri Sihvonen, joka oli myös Muropaketti-sivuston päätoimittaja samaan aikaan. Ennen muihin tehtäviin siirtymistään Hannonen totesi, ettei palvelun tarkoituksena ole suosia Otavan julkaisuja tai syrjiä kilpailijoita. Tämän jälkeen palvelu on uudistunut perusteellisesti. Vuonna 2016 palveluun tehtiin teknisiä muutoksia, ja tammikuussa 2017 Ampparit perusti julkaisuneuvoston, joka muun muassa käsittelee uusien sivustojen hakemukset. Päätökset ja niiden kriteerit eivät ole julkisia, eikä julkaisuneuvosto käy julkista keskustelua asiasta.

Sivuston rakenne
----------------

Ampparit jakautuu osioihin "Uutiset", "Sää", "TV-opas", "Haku". Uutiset-osiossa voi selata lähdemedioiden uutisotsikoita luetteloituna julkaisuajankohtaan, merkittävyyteen, aiheeseen tai maantieteelliseen alueeseen perustuvissa kategorioissa. Kaikista lähteistä otsikot näyttävä "Uusimmat"-kategoria on myös palvelun etusivu. Sää-osiossa esitetään Forecan säätietoja kymmenen päivän paikkakuntakohtaisina ennusteina ja Suomen ja maailman sääkartoilla. TV-opas-osio esittää television ohjelmatietoja taulukossa. Haku-osiossa voi etsiä uutisia tai television ohjelmatietoja.

Aiemmin Amppareissa oli myös osiot "Netti-TV", "Kartta" ja "Some". Netti-TV-osio keräsi ja listasi suomalaisten televisiokanavien videopalvelujen Yle Areenan, MTV Katsomon ja Ruudun, lehtien *Iltalehti* ja *Ilta-Sanomat* sekä MoonTV:n ja YouTuben videoita ja TV-ohjelmia. Kartta-osio näytti paikkatiedon sisältäviä uutisia Google Maps -karttapohjan päällä. Some-osio (lyhenne sanoista sosiaalinen media) luetteloi Uutiset-osion tavoin linkkejä. Osioon kerättiin suosituimpia, suosittuja ja uusimpia linkkejä Facebookista, Twitteristä ja Google+-palvelusta sekä suomalaisista verkkokaupoista.

Suosio ja "ampparointi"
-----------------------

Ampparit oli viikolla 5/2013 Suomen www-kävijämääriä mittaavan TNS Metrixin Eri kävijät -tilastossa sijalla 30, ja sillä oli 2 244 549 käyntiä ja 191 742 eri kävijää. Ennen kuin Otavamedia osti sivuston, Ampparit oli suurimpia suurten mediatalojen ulkopuolisia sivustoja. Vuonna 2015 Ampparit Oy:n liikevaihto oli 1,3 miljoonaa euroa ja nettotulos 0,6 miljoonaa euroa.

Amppareiden tai yleisemmin uutiskeräinten ja RSS-syötteiden on arvioitu tuovan merkittävästi lukijoita pienille uutissivustoille, mutta olevan isoille sivustoille suhteellisen merkityksettömiä. Tästä huolimatta Ampparit ja muut vastaavat palvelut ovat herättäneet keskustelua otsikoinnin merkittävyydestä Internetissä isoissa medioissa ja esimerkiksi Santtu Toivonen on puhunut "ampparointi-ilmiöstä" *Tietoviikon* blogissaan. Ampparoinnilla tarkoitetaan mahdollisimman suuren klikkausmäärän tavoittelua huomiota herättävillä otsikoilla.

Witpik
------

Ampparit Oy kehitti Ampparit.comin pohjalta mediaseurantatyökalun Ampparit Pron, joka vuonna 2006 sijoittui Joensuun Tiedepuisto Oy:n järjestämän Ideka 2006 -kilpailun kolmannelle sijalle. Tästä kehittyi Ampparit Pro -tiedonhakupalvelu verkkojulkaisujen seurantaa varten. Talvella 2010 Ampparit Pron nimi vaihtui Witpik-mediaseurannaksi ja palvelu laajentui myös kansainvälisille markkinoille. Witpik-mediaseurannan avulla yritys voi seurata omaa julkisuuskuvaansa ja sen kehittymistä, jakaa tietoa omalle henkilöstölleen tärkeimmistä aiheista sekä kerätä tietoa omaan arkistoonsa ja analysoida sitä myöhemmin. Nykyään palvelun nimi on Hakuvahti.

Katso myös
----------

* High.fi

Lähteet
-------

1. 1 2  Tietoa palvelusta *Ampparit*. Viitattu 15.11.2018.
2. 1 2 3  Koistinen, Olavi: Suosittu uutissivusto sai alkunsa joensuulaisten opiskelijoiden solukämpässäArkistoitu kopio (Tallenne sivusta Internet Archiven tietokannassa) *HS.fi*.  4.4.2007.  Arkistoitu 14.7.2007. Viitattu 15.11.2018.
3. ↑  Kaikki lähteet *Ampparit*. Viitattu 15.11.2018.
4. ↑  Luo profiiliArkistoitu kopio *Ampparit*.  Arkistoitu 15.11.2018. Viitattu 15.11.2018.
5. ↑  Amppareiden tarinaArkistoitu kopio (Tallenne sivusta Internet Archiven tietokannassa) *Ampparit*.  Arkistoitu 4.3.2016. Viitattu 15.11.2018.
6. ↑  Rummukainen, Anu: Uutissivusto Ampparit hyökkäyksen kohteena *Yle Uutiset*.  28.12.2012. Viitattu 5.4.2017.
7. ↑  NettiX on ostanut AmpparitArkistoitu kopio Otava-konserni.  Arkistoitu 21.5.2017. Viitattu 15.11.2018.
8. ↑  Pelkonen, Linda: Miten käy puolueettomuuden, Ampparit? *Uusi Suomi*.  20.4.2012. Viitattu 4.3.2017.
9. ↑  Ampparit.comiin uudistuksia – tätä kaikkea on luvassa (Tallenne sivusta Internet Archiven tietokannassa) *Otavamedia*.  Arkistoitu 16.1.2018. Viitattu 5.4.2017.
10. ↑  Muukkonen, Henri: Ampparit.com elää muiden työstä *Markkinointi & Mainonta*.  30.4.2015. Viitattu 5.4.2017.
11. ↑  Ampparit.com avasi kehitysblogin – tietokantapalvelin meni jo uusiksi (Tallenne sivusta Internet Archiven tietokannassa) *Amppareiden kehitysblogi*.  27.1.2016.  Arkistoitu 4.4.2017. Viitattu 5.4.2017.
12. ↑  Ampparit perustaa julkaisuneuvoston (Tallenne sivusta Internet Archiven tietokannassa) *Amppareiden kehitysblogi*.  16.1.2017.  Arkistoitu 9.3.2017. Viitattu 5.4.2017.
13. ↑  Uutislähteeksi Amppareihin? *Ampparit*. Viitattu 5.4.2017.
14. 1 2  Suomen web-sivustojen viikkoluvut *TNS Metrix*.
15. ↑  Ampparit Oy *Kauppalehti*. Viitattu 5.4.2017.
16. ↑  Haakana, Kari: Nyt vedetään kookaspähkinä nenäänArkistoitu kopio *karihaakana.net*.  30.6.2006.  Arkistoitu 14.2.2012. Viitattu 6.11.2007.
17. ↑  Haakana, Kari: Tähän jotain iskevää ja aktiivistaArkistoitu kopio *karihaakana.net*.  5.1.2007.  Arkistoitu 8.1.2007. Viitattu 4.11.2007.
18. ↑  Toivonen, Santtu: Ampparoi otsikkosi *Tietoviikko*.  17.2.2009.
19. ↑  Voittajaideoissa ainesta kansainväliseen menestykseenArkistoitu kopio (Lehdistötiedote; tallenne sivusta Internet Archiven tietokannassa)  13.12.2006. Joensuun tiedepuisto.  Arkistoitu 12.2.2007. Viitattu 2.5.2022.
20. ↑  Lehto, Tero: Ampparit tuo uutisagentin ammattilaisille *Tietokone*.  11.12.2007.
21. ↑  Ampparit laajentaa Venäjälle *Markkinointi&Mainonta*.  27.1.2010.
22. ↑  Witpik-mediaseuranta (Tallenne sivusta Internet Archiven tietokannassa) *Witpik*.  Arkistoitu 16.3.2016. Viitattu 4.4.2017.
23. ↑  Ampparit Hakuvahti *hakuvahti.fi*. Viitattu 15.11.2018.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Alma Media Oyj |
| --- |
|  |
| Alma Career | 
* Jobs.cz
* Prace.cz
* CVOnline
* Profesia.sk
* MojPosao.net
* MojPosao.ba
* Jobly

 |
|  |
| Alma Consumer | 
* Iltalehti
* Ampparit.com
* Autojerry.fi
* Autotalli.com
* Gofinland
* Etua.fi
* Etuovi.com
* Katsastushinnat.fi
* Konepörssi
* Kotikokki.net
* NettiX
* OviPro
* Rantapallo.fi
* Telkku.com
* Urakkamaailma.fi
* Vuokraovi.com

 |
|  |
| Alma Talent | 
* Arvopaperi
* Kauppalehti
* Mediuutiset
* Mikrobitti
* SM Mega
* Talouselämä
* Tekniikka&Talous
* Tivi
* Uusi Suomi

 |

 |